b'\n_START_ARTICLE_\nVelika nagrada Francije 1988\n_START_SECTION_\nKvalifikacije\n_START_PARAGRAPH_\nMcLarna sta kot obi\xc4\x8dajno v tej sezoni zasedla prvo vrsto, toda prvi\xc4\x8d se je primerilo, da je bil Alain Prost na najbolj\xc5\xa1em \xc5\xa1tartnem polo\xc5\xbeaju, Ayrton Senna pa je bil drugi. Drugo vrsto sta zasedla dirka\xc4\x8da Ferrarija, Gerhard Berger in Michele Alboreto, tretjo dirka\xc4\x8da Benettona Thierry Boutsen in Alessandro Nannini, \xc4\x8detrto pa dirka\xc4\x8da Lotusa Nelson Piquet in Satoru Nakajima. Dirka\xc4\x8da Ligiera Ren\xc3\xa9 Arnoux in Stefan Johansson pa se nista uspela kvalificirati na dirko.\n_START_SECTION_\nDirka\n_START_PARAGRAPH_\nPrvi\xc4\x8d v tej sezoni je na dirki potekala konkretna borba med Senno in Prostom. Na \xc5\xa1tartu je Prost padel na drugo mesto za Senno, Thierry Boutsen je odstopil v sedemnajstem krogu, Gerhard Berger v dvaindvajsetem, tako da se je Michele Alboreto prebil do tretjega mesta. V \xc5\xa1tiriintridesetem krogu je vodilni Senna opravil postanek v boksih za nove pnevmatike, tri kroge kasneje pa \xc5\xa1e Prost, medtem pa je odstopil Riccardo Patrese zaradi okvare zavor. Od petin\xc5\xa1tiridesetega kroga je Prost nizal zelo hitre kroge, Senna pa je imel te\xc5\xbeave s prometom. V osemin\xc5\xa1tiridesetem krogu je osmi\xc4\x8d zapored odstopil Nigel Mansell. V enain\xc5\xa1estdesetem krogu je Prost ujel svojega mo\xc5\xa1tvenega kolego in ga v ovinku Signes tudi prehitel, pri tem pa je izkoristil manj\xc5\xa1e te\xc5\xbeave Senne, ko je za krog prehiteval Alexa Caffija in Pierluigija Martinija. Senna je nekaj krogov \xc5\xa1e lahko sledil Prostu, nato pa zaradi manj\xc5\xa1ih te\xc5\xbeav z menjalnikom popustil in se zadovoljil z drugim mestom. Ferrarija Alboreto, ki je prehitel mo\xc5\xa1tvenega kolego pri postankih v boksih, in Berger sta bila tretji in \xc4\x8detrti, to\xc4\x8dke pa sta osvojila \xc5\xa1e Nelson Piquet, ki je v zadnjih petnajstih krogih dirkal brez druge prestave, in Alessandro Nannini.'